На основу члана 11. став 3. Закона о улагањима („Службени гласник РС”, бр. 89/15 и 95/18) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ O ИЗМЕНАМА И ДОПУНИ УРЕДБЕ

О ОДРЕЂИВАЊУ КРИТЕРИЈУМА ЗА ДОДЕЛУ ПОДСТИЦАЈА РАДИ ПРИВЛАЧЕЊА ДИРЕКТНИХ УЛАГАЊА У СЕКТОРУ УСЛУГА ХОТЕЛСКОГ СМЕШТАЈА

Члан 1.

У Уредби о одређивању критеријума за доделу подстицаја ради привлачења директних улагања у сектору услуга хотелског смештаја („Службени гласник РС”, број 33/19) у члану 3. став 4. мења се и гласи:

„Трошкови који се односе на куповину објеката сматрају се оправданим трошковима улагања под условом да улагање у куповину објекта представља до 30% укупног улагања у материјална и нематеријална средства.”

После става 4. додаје се нови став 5, који гласи:

„У случају куповине објекта у јавној својини, поступак продаје мора бити спроведен у складу са прописима којима се уређују правила за доделу државне помоћи.”

Досадашњи ст. 5, 6, 7, 8. и 9. постају ст. 6, 7, 8, 9. и 10.

Члан 2.

Члан 14. мења се и гласи:

„ Члан 14.

Кориснику средстава одобрава се повећање износа бесповратних средстава из члана 13. ове уредбе у висини од 20% оправданих трошкова за улагања у основна средства у износу до 30.000.000 евра.

Износ из става 1. овог члана увећава се у висини од 10% оправданих трошкова за улагања у основна средства у износу већем од 30.000.000 евра.

Укупан износ средстава која се могу доделити у складу са овом уредбом, не сме премашити 20% оправданих трошкова улагања у основна средства.”

Члан 3.

У члану 17. став 4 мења се и гласи:

„Ако Агенција из достављене документације не може да утврди битне чињенице за одлучивање може тражити и подношење друге документације, односно друге доказе релевантне за одлучивање о поднетој Пријави за доделу средстава, а посебно може тражити од улагача да достави извештај о процени вредности непокретности сачињен од стране лиценцираног проценитеља, уколико је бизнис планом предвиђена куповина објекта.”

Члан 4.

У Прилогу 1 „Бањска и климатска места” тачка 28. мења се и гласи:

„28. „ЛУКОВСКА БАЊА” - Куршумлија”.

Члан 5.

У Прилогу 2 Одељак 2 „Документација на основу које се врши ревизија висине улагања” тачка Б) „За објекте:” алинеја друга мења се и гласи:

„- За brownfield инвестиције:

1) уговор о купопродаји за објекат, односно власнички лист или употребна дозвола за објекат, односно уговор о закупу објекта,

2) доказ о евиденцији у пословним књигама корисника средстава,

3) дозвола за реконструкцију/адаптацију,

4) употребна дозвола,

5) уредно сачињене и оверене привремене ситуације и окончана ситуација са доказима о плаћању,

6) записник о пријему извршених радова (записник комисије за технички пријем радова),

7) доказ о измиреној купопродајној цени.”

Члан 6.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-5756/2019-2

У Београду, 13. јуна 2019. године

В Л А Д А

ПРЕДСЕДНИК

Ана Брнабић, с.р.